Montenegron bosniakit ja muslimit ovat niiden slaavien jälkeläisiä, jotka omaksuivat islaminuskon pitkän Ottomaanien valtakauden aikana. Islamin uskoon kääntyminen oli tavallisempaa tasangoilla, kuin vaikeapääsyisessä vuoristossa. Niinpä esimerkiksi montenegrolaiset säilyttivät ortodoksisen uskonsa Sandžakin alueen slaavien kääntyessä. Montenegron vallan alle bosniakkeja ja muslimeja joutui ensin Turkin vastaisen sodan seurauksena 1870-luvulla ja myöhemmin Balkanin sodan seurauksena vuonna 1912. Montenegron laajentuessa bosniakkien asuinalueille monet heistä muuttivat nykyisen Turkin alueelle. Monilla historiallisilla bosniakkialueilla, kuten Podgoricassa heidän määränsä väheni tuntuvasti kun taas jotkut alueet, kuten Nikšić ja Kolašin, tyhjentyivät lähes kokonaan. Pois muuttaneiden tilalle muutti ortodokseja. Muuttoaalto jatkui senkin jälkeen, kun Montenegro oli liittynyt Jugoslavian kuningaskuntaan ja kun maassa tulivat myöhemmin valtaan kommunistit.